MONO บวกเกือบ 4% มั่นใจผลงานปีนี้เทิร์นอราวด์
MONO บวกเกือบ 4% มั่นใจผลประกอบการปีนี้พลิกกำไร ณ เวลา 10.17 น. ราคาอยู่ที่ 2.06 บาท บวก 0.07 บาท หรือ 3.52% สูงสุดที่ 2.08 บาท ต่ำสุดที่ 2.02 บาท มูลค่าซื้อขายที่ 5.97 ล้านบาท
5 ก.พ. 2559

ผู้สื่อข่าวรายงานว่า ราคาหุ้นบริษัท โมโน เทคโนโลยี จำกัด (มหาชน) หรือ MONO ณ เวลา 10.17น. ราคาอยู่ที่ 2.06 บาท บวก 0.07 บาท หรือ 3.52% สูงสุดที่ 2.08 บาท ต่ำสุดที่ 2.02 บาท มูลค่าซื้อขายที่ 5.97 ล้านบาท ขณะที่ดัชนีตลาดหุ้นไทยโดยรวมบวก 0.34%

สำหรับปัจจัยที่ส่งผลให้ราคาหุ้น MONO ปรับตัวขึ้นคาดว่ามาจากประเด็นที่บริษัทระบุว่าผลการดำเนินงานปี 59 จะสามารถพลิกกำไรได้
โดยนายนวมินทร์ ประสพเนตร ผู้ช่วยประธานกรรมการและประธานเจ้าหน้าที่การตลาด บริษัท โมโน เทคโนโลยี จำกัด (มหาชน) หรือ MONO เปิดเผยว่า ในปี 59 บริษัทตั้งเป้าหมายมีรายได้รวมอยู่ที่ 3,000 ล้านบาท หรือเติบโต 50% จากปีก่อน และมั่นใจว่าผลการดำเนินงานทั้งปี 2559 จะสามารถพลิกกลับมามีกำไรได้อีกครั้ง หลังจากธุรกิจทีวีดิจิตอลจะสามารถถึงจุดคุ้มทุนและเริ่มทำกำไรได้ในปี 2559 และยังได้ตั้งงบลงทุนสำหรับซื้อคอนเทนต์ใหม่ในปี 59 อีกกว่า 800 ล้านบาท
ทั้งนี้ในปี 59 บริษัทตั้งเป้ามีรายได้จากธุรกิจทีวีดิจิตอลเพิ่มขึ้นอยู่ที่ 1,500 ล้านบาท หรือเติบโตประมาณ 100-200% จากปีก่อนที่มีรายได้ประมาณ 600 ล้านบาท หลังจากได้มีการปรับผังเสริมคอนเทนต์ภาพยนตร์ใหม่ๆ จากทางค่ายหนังชั้นนำ ซึ่งจะทำให้มีผังรายการที่แน่นขึ้น โดยเฉพาะในช่วงไพร์มไทม์ตั้งแต่เวลา 18.00-20.00 น. ให้แข็งแกร่งขึ้น และยังได้มีการเพิ่มช่วงละครหลังข่าวในวันจันทร์และอังคาร ซึ่งส่งผลให้เรตติ้งของช่องมีการปรับสูงขึ้นอย่างต่อเนื่อง
นอกจากนี้ ยังได้มีการร่วมทุนกับบริษัท ไท เอ็นเตอร์เทนเมนต์ จำกัด ร่วมผลิตภาพยนตร์ไทยในนาม T MOMENT ด้วยทุนจดทะเบียน 200 ล้านบาท ซึ่งคาดว่าภายในไตรมาส 3/59 จะเริ่มมีผลงานออกมาให้ชมกัน โดยตั้งเป้าจะผลิตภาพยนตร์ไทยออกมาปีละ 3-5 เรื่อง
 